钦定古今图书集成/明伦汇编/官常典/第637卷 > 何淡
## 钦定古今图书集成/明伦汇编/官常典/第637卷 > 何淡

按《明外史循吏传》：“淡字中美，广东顺德人。天顺元年
进士，授滨州知州。值旱蝗之后，以劝相耕农为首务，
有病民者一切罢之。粮役以贫富为差，书为由帖，预
给之，得以菽麦布帛折纳，由是赋不督而集。取《吕氏
乡约》，教民榜乡，择一老人，亲为讲说，俾劝诲闾里，季
一稽考。有不率者，召乡老泣谓之曰：‘吾不能化若与？
若不能化乡，其罪均。然吾罪首也。倘三犯，当自劾去
矣’。”各惭谢而退。有过相责让，讼为之稀。乃新学宫，修
礼器，聘师儒，日夕教督。始士习鄙悍，至是甲第郁兴。
廉明仁恕，政务毕举。以内难去，士庶泣送万人。知其
清贫，醵钱二十万为赙。又谓淡素廉，必不肯受，乃付
一耆老，令逾境至临清致之。淡正色固拒。耆老还，悉
散于众，不匿一钱，盖化于淡也。后肖像祀之《龚遂祠》。